I 1966 gennemførtes der væsentlige ændringer i boliglovgivningen, der ramte lejerne. Der blev åbnet for en politik med ejerlejlighedsudstykninger og lejestigninger. Forud herfor var lejerne organiseret i to konkurrerende lejerorganisationer: De samvirkende danske Lejerforeninger (stiftet 28. januar 1917) og Danmarks Lejerforbund (stiftet i 1941). Angrebene på lejernes interesser bidrog til, at disse to organisationer netop i 1966 fandt sammen og dannede Lejernes LO (LLO). Det skete i weekenden den 29. - 30. oktober 1966 ved en enhedskongres, der blev afholdt på Frederiksberg. Formanden for Danmarks Lejerforbund, Hans Halvorsen, Frederiksberg, blev valgt som formand for den nye fælles organisation. Næstformand blev Arne Christiansen fra De samvirkende danske Lejerforeninger. Lejernes LO er en landsdækkende organisation, og har lokale afdelinger i de fleste større byer i landet.  Organisationen er aktiv i forhold til boligpolitiske spørgsmål nationalt og lokalt. Derudover kan den enkelte lejer søge råd og assistance omkring lejeforhold. I 1996 meldte afdelingerne i Odense, Svendborg og Munkebo sig ud af LLO på grund af utilfredshed med blandt andet topstyring fra København. I 2000 mistede organisationen omkring 5.000 medlemmer grundet interne stridigheder i Hovedstaden, der førte til oprettelsen af organisationen Bosam I perioden august 2015 til januar 2016 ekskluderede Hovedbestyrelsen i LLO adskillige tillidsfolk fra jysk-fynske afdelinger, da disse personer i følge hovedbestyrelsen handlede mod organisationens love og vedtægter. Dette sås omvendt fra de af de jysk-fynske afdelinger, som dannede organisationen "Danske Lejere" - de mener at LLO brød adskillige af organisationens egne vedtægter - og truede de seneste års opbygning af afdelingernes medlemsservice i Jylland-Fyn på sin eksistens. Forud for kongressen den 27. - 28. oktober 2018 vedtog 4 afdelinger af LLO i Aarhus, Randers/Djursland, Esbjerg og Slagelse at udmelde sig af organisationen af frygt for centraliseringer, der var forslået forud for kongressen. Udmeldelserne effektueredes fra 1. januar 2019